Dragi mladi prijatelji! Iz Lipnice ste vi, oziroma vaša šola Staneta Žagarja in iz Lipnice sem tudi jaz, oziroma moja družina po očetovi strani – in to zadnjih 150 do 200 let. Najprej vam čestitam, posebej pa vodstvu šole in prosvetnim oblastem, da šolo razvijate, obnavljate in posodabljate skupaj s športnimi objekti, ki so za mlado generacijo še posebej pomembni. Slovenci smo najzahodnejši slovanski narod, tudi najzahodnejša slovanska nacija. Kaj je nacija, zagotovo veste – to je narod, ki si je priboril svojo državo.

Slovencem v tem tisočletnem boju ni bilo lahko, saj smo se nenehno srečevali z raznarodovalnimi težnjami sosednjih, zlasti germanskih in romanskih narodov. Če se samo sprehodite od Krope do Dražgoš, boste naleteli na veliko število spomenikov – pomnikov, ki nas spominjajo na vse tiste, ki so za svobodo naše domovine žrtvovali svoja življenja. Zakaj tako? Predvsem zaradi svobodomiselnosti in uporništva naših ljudi, ki se niso bili pripravljeni pokoriti tudi bistveno močnejšim zavojevalcem in sovražnikom. V naših krajih je nesporno simbolna osebnost tega uporništva Stane Žagar, partizanski voditelj, član CK KPS od ustanovnega Čebinskega kongresa, pedagog, ki je poučeval na Srednji Dobravi vaše pradede in prababice. Stane Žagar je narodni heroj, ki je organiziral narodnoosvobodilno partizansko gibanje v naših krajih. Že v Kraljevini Jugoslaviji se je z vso vnemo Iotil prebujanja nacionalne in socialne samozavesti, v pouk je vpeljal najsodobnejše vzgojne in pedagoške metode in se trudil, da bi vašim prednikom posredoval uporabna znanja. Izhajal je iz spoznanja, da mora izobrazba našim ljudem pomagati do boljšega dela, uspešnejšega kmetovanja in srečnejšega življenja. To monarhističnim in nazadnjaškim silam ni bilo všeč, zato so ga kakšno leto pred začetkom vojne kazensko odpustili iz učiteljske službe, kar kaže na značaj takratne oblasti. Partizansko gibanje v naših krajih je bilo množično, tako da je nemški okupator iz maščevanja iz dobravskega šolskega okoliša izgnal 45 družin in kar nekaj naših sokrajanov se ni vrnilo domov. V naših krajih je prišlo tudi do znamenite dražgoške bitke, prvega resnejšega frontalnega spopada z nemškimi okupacijskimi policijskimi silami, ki je odmeval vse tja do Berlina.

Stane Žagar, revolucionar in partizanski komandant, je na Gorenjskem uspešno vodil partizanski odpor, dokler ni 27. marca 1942 pri Malem Rovtu nad Crngrobom junaško padel. Tudi ta njegov poslednji boj je bil posledica izdajstva. In s tem naj končam. Danes mnogi trdijo, da so se komunisti in partizani borili samo za oblast. Stane Žagar oblasti nikoli ni imel, boril pa se je za svobodo svojega naroda in za srečnejša življenja vseh nas.

Slava njegovemu spominu, čuvajte ga, da bo ostal tudi prihodnjim rodovom!

Janez Kocijančič